
1. Sissejuhatus
Mudila teadus- ja arendustegevuse uuring (edaspidi: Mudila TA hange) eesmärk on töötada välja teaduslikult põhjendatud metoodika alaealistega töötavate spetsialistide töölaua Mudila jaoks. Metoodika peab võimaldama hinnata alaealise riske, kaitsetegureid, juhtumeid prioriseerida (triaaž) ning aidata suunata alaealisi sobivatele teenustele. ​ Mudila TA hange on osa laiemast Mudila projektist, mille eesmärk on koondada lapse abivajadust kirjeldavad signaalid spetsialisti töölauale ning toetada seeläbi varajast sekkumist ja teenuste koordineerimist.
	Mudila projekti hanked on teineteisega seotud. Mudila TA hanke tulemused peavad olema kasutatavad nii tehnilise lahenduse ärianalüüsi ja minimaalse töötava toote (MVP) loomisel kui andmekaitse ja õigusanalüüsi valmimisel, moodustades nendega ühtse terviku.

Mudila TA hange loob sisulise aluse: valemi, mis määrab, milliste riski- ja kaitsesignaalide põhjal lapse abivajadust hinnata, kuidas juhtumeid prioriseerida ning millisele teenusele laps suunata.
Õigus- ja andmekaitseanalüüs hindab, kas valemi jaoks vajalikke andmeid tohib kasutada, millistel tingimustel ja kellel on neile juurdepääs, ning teeb vajaduse korral ettepanekud õigusaktide muutmiseks.
Ärianalüüsi ja MVP hange muudab valemi kasutatavaks lahenduseks: kirjeldab spetsialistide tööprotsessid ja kasutajavaated, kavandab vajalikud andmeühendused ning loob minimaalse töötava toote. 


2. Taust ja probleemi kirjeldus
Mudila p​rojekti taustaks on probleem, et lapsega seotud ohumärgid võivad olla erinevate asutuste ja spetsialistide käes, kuid need ei moodusta tervikvaadet ega käivita piisavalt kiiresti koordineeritud sekkumist. Ohumärgid võivad ilmneda näiteks haridus-, tervise-, sotsiaal- ja õiguskaitsesüsteemis, kuid killustunud andmeruum ning sellest johtuvalt ebaühtlane sekkumine (üks ei tea, mida teine teeb) võivad viia olukorrani, kus abi ei jõua lapseni õigel ajal.
Mudila mõte on kasutada olemasolevaid andmeid ja protsesse nii, et lapse teekonna kohta tekiks operatiivne, proaktiivne ja juhtumikorraldust toetav vaade.
3. Teadus- ja arendustegevuse eesmärk
Mudila TA hanke peamine tulemus ei ole kirjeldav ega teoreetiline analüüs, vaid metoodika, mis hõlmab alaealiste riski- ja kaitsesignaale, triaažireegleid, teenuste soovitusloogikat ja mõjude hindamist. 
Mudila TA hanke  eesmärk on luua tõenduspõhine valem, mis määratleb, milliseid signaale kasutada, kuidas neid tõlgendada, millal käivitada sekkumise protsess, mille alusel laps süsteemi sisse ning süsteemist välja arvatakse, kuidas juhtumeid prioriseerida, milliseid teenuseid või sekkumisi soovitada ning kuidas andmepõhiselt ja valemi osana hinnata tegevuste mõju. 
3.1. TA eesmärgi saavutamiseks peab töövõtja:
1) töötama välja praktilise Mudila varajase märkamise rakendusliku metoodika (riski- ja kaitsesignaalide valemi) koos selle komponentide ja toimeloogikaga, hõlmates seoseid riski- ja kaitsesignaalide, teenuste ja sekkumisvõimaluste ning mõjude vahel, sh:

tuginema rahvusvahelisele teaduslikule infole lapse abivajadusest, riskiteguritest, kaitseteguritest, varajasest märkamisest ja teenustele suunamisest ning valemi väljatöötamisel kasutama võimalusel praktikas kasutatavaid ja/või valideeritud riskihindamise metoodikaid;
pakkuma triaažiloogika juhtumite prioriseerimiseks (milliste tunnustega laps millisele teenusele ja millise aja jooksul nii tervise-, sotsiaal-, haridus- kui justiitssüsteemis);
töötama välja mõju hindamise komponendi, mis sisaldab indikaatoreid, hindamismudelit ning seireloogikat ning oleks rakendatav valemi osana.
hõlmama metoodikasse tingimused, millal laps süsteemi siseneb ja süsteemist väljub - kuigi metoodika peab ütlema, millisest hetkest signaale tuleb hindama hakata, on lähtekohaks, et valem läheb käiku vaid nende laste suhtes, kelle kohta on tehtud pöördumine või kes on saanud vastava diagnoosi ning seetõttu sisestatud Sotsiaalteenuste ja -toetuste andmeregistrisse (edaspidi STAR).

2) Analüüsima lühidalt (ca 5 lk) Mudila projekti mõju: kasu ja kahju lapse ja tema vanemate ning ühiskonna vaatest. Analüüs peab andma vastused, kuidas Mudila mõjutab alaealiste abisaamisvõimalusi, õigusrikkumisi,  stigmatiseerimist, valepositiivsete riskisignaalide, riigi liigse sekkumise, privaatsusriive ja isikuvabaduste liigse piiramise aspekte. 
Analüüs peab sisaldama lühidalt ettepanekuid, milliseid piiranguid, kaitsemeetmeid, kasutusreegleid ja tööprotsessi põhimõtteid tuleb projekti kavandada, et maksimeerida kasu ja vähendada võimalikku kahju;
4. Metoodilised nõuded
4.1. Dubleerimise vältimine: olemasolevaid uuringuid, analüüse ja andmeallikaid kasutatakse maksimaalselt.
4.2. Olemasolevate teoreetiliste allikate kasutamine: uusi andmeid kogutakse üksnes juhul, kui vajalik teave ei ole olemasolevatest allikatest piisaval määral või vajalikul kujul kättesaadav.
4.3. Regulaarne koostöö töövõtja ning teiste Mudila hanke meeskondadega (vt täpsemalt peatükk 6).
4.4. Andmete minimaalsus, privaatsuse kaitse ja lapse huvid esikohal ennekõike: kuna lahendus puudutab lapsi, peab töövõtja kogu töö vältel hindama, kuidas kavandatav metoodika, andmekasutus, triaažiloogika ja sekkumissoovitused arvestavad lapse õiguste, lapse parimate huvide, lapse osalemise ja ärakuulamise võimaluse, võrdse kohtlemise, mitte-stigmatiseerimise ning proportsionaalse sekkumise põhimõtetega.
4.5. Töövõtja peab töö käigus selgelt välja tooma mudelite eelised, piirangud, võimalikud tõlgendusriskid ning kasutusriskide maandamise ettepanekud.
5. Töö sisu ja tegevused
5.1. Dokumendianalüüs
5.1.1. Töövõtja peab koostama rahvusvaheliselt juba kasutatavate ja võimalusel valideeritud varajase märkamise metoodikate ülevaate ning erialase teaduskirjanduse, uuringute, poliitikate, strateegiate jm põhjal analüüsi (maksimaalselt 10 lk + viited)  Põhiline fookus on järgneval:
· lapse abivajaduse, riskitegurite ja kaitsetegurite käsitlused;
· laste heaolu, noorte õigusrikkumiste ennetuse, koolist puudumise, vägivalla, sõltuvuste, perefaktorite ja muude asjakohaste riskivaldkondade käsitlused (nii riski- kui kaitsetegurid);
· juhtumite prioriseerimise ja triaažiloogika mudelid;
· teenustele suunamise, teenuse lõpetamise ja juhtumikorralduse praktikad;
· mõjumõõdikud;
· algoritmilise või andmepõhise otsustustoe eetilised ja praktilised riskid.
Töövõtja peab kirjeldama, millised lähenemised on laste varajase märkamise süsteemi ​kontekstis Eestisse ülekantavad, millised mitte ning millistes küsimustes esineb teadmislünki.
5.2. Vajaminevate andmete kaardistus
5.2.1. Töövõtja peab koostama nimekirja andmetest ja andmekogudest, mida valemi jaoks on vaja . See on vajalik sisend, kus sõnastatakse ülesanded arendusteks ja andmebaaside integratsioonideks.
5.2.2 Nimekiri võiks hõlmata: haridusvaldkonna andmed, sh koolikohustuse täitmise, puudumiste, õppetulemuste ja tugiteenustega seotud andmed; sotsiaalvaldkonna andmed, sh lapse ja pere abivajaduse, teenuste kasutamise ning juhtumikorralduse andmed; tervisevaldkonna andmed ulatuses, milles nende kasutamine on äärmiselt vajalik; õiguskaitse ja turvalisuse valdkonna andmed, sh lapsega seotud riskisignaalid, mis võivad viidata vägivallale, õigusrikkumistele või muule ohule; kohaliku omavalitsuse andmed ning muud asjakohased riiklikud või kohaliku tasandi andmeallikad.
5.2.3. Iga kaardistatud andmekogu või andmeallika kohta peab töövõtja esitama vähemalt järgmise kirjelduse (ei eelda andmekogudega süvitsi tutvumist, kuid võib eeldada vastava andmekogu kasutajaga vestlust/ intervjuud):
andmekogu või andmeallika nimetus;
valemi jaoks vajalikud andmekategooriad;
andmete ajalisus (nt korduvus, hiljutisus, perioodilisus);
andmete roll/kaal varajase märkamise süsteemi riskisignaalide või kaitsesignaalide tuvastamisel;
andmete kvaliteediga seotud eeldatavad riskid;
5.2.4. Andmekogude ja andmete kaardistuse tulemusena peab valmima rakendatav Mudila valem/metoodika, mis võtab arvesse mh:
andmevajadust ja võimalikke andmelünkasid;
seoseid riski- ja kaitsesignaalide vahel.
5.2.5. Valemit tuleb valideerida sünteetiliste või avaandmete peal ning sellest tulenevalt teha muudatused.
5.3. Riskihindamise ja varajase märkamise metoodika
5.3.1. Töövõtja peab välja töötama teadus- ja praktikapõhise metoodika, mis võimaldab tuvastada lapse abivajadust kirjeldavaid riski- ja kaitsesignaale ning kujundada varajase märkamise loogika.
5.3.2. Metoodika peab sisaldama vähemalt järgmisi komponente: riski- ja kaitsesignaalide raamistik, triaažiloogika, teenuste piisavuse ja soovitusloogika sisendid ning näidisjuhtumid (nii erineva rolliga spetsialistide kui erineva profiiliga laste vaatest).
5.3.2.1. Riski- ja kaitsesignaalide raamistik
a) Töövõtja peab valemi väljatöötamisel määratlema riski- ja kaitsesignaalid (nn punased ja rohelised lipud), mis on Mudila lahenduse seisukohast asjakohased, sh sisaldama kokkuvõtvalt
signaali nimetus;
signaali lühikirjeldus;
põhjendus;
andmeallikas;
mõõtühik, tingimus või reegel, mille alusel signaal tuvastatakse;
ajamõõde, sh korduvus, kestus või hiljutisus;
võimalik kaal;
võimalikud tõlgendusriskid, sh valepositiivse või stigmatiseeriva tõlgenduse risk;
seos teiste signaalidega: millised signaalid on pigem üksiksignaalid ja millised muutuvad oluliseks koosmõjus teiste signaalidega;
seos kaitseteguritega või riski maandavate asjaoludega.
b) Valemis tuleks kaaluda: individuaalsed; pere või lähikeskkonnaga seotud; institutsionaalsed signaalid.
c) millistel juhtudel võivad kaitsetegurid muuta riski tõlgendust või vähendada prioriteetsust.
5.3.2.2. Triaaži ja prioriseerimise loogika
a) Töövõtja peab koostama kontrollitava ja põhjendatud triaažiloogika, mis võimaldab juhtumeid järjestada ning tuvastada kiiremat sekkumist vajavad olukorrad.
b) Triaažiloogika peab sisaldama vähemalt:
riskitasemete kirjeldust (näiteks madal, keskmine, kõrge, kriitiline või muu põhjendatud jaotus);
riskide “kaalud” erinevate spetsialistide vaatest;
kiireloomulisuse põhjendust;
kirjeldust sellest, kuidas kaitsetegurid mõjutavad riskitaset, prioriteetsust või soovitatud sekkumise tüüpi ja sobivad teenused teenuse osutaja kaupa;
juhtumikorraldaja kaalutlusruumi kirjeldust;
valepositiivsete ja valenegatiivsete juhtumite käsitlust;
mudeli eeldusi, piiranguid ja kasutusriskide maandamise põhimõtteid;
c) Töövõtja peab looma triaažiloogika otsustusreeglid skeemi, otsustuspuu või loogikamudelina.
d) Kui töövõtja pakub välja skooripõhise või muu hinnangulise mudeli, peab ta kirjeldama selle loogikat sellise detailsusega, et tellija saaks seda kasutada arendusprotsessi sisendina.
e) Töövõtja peab kirjeldama algoritmilise või andmepõhise otsustustoe rolli selliselt, et lahendus toetab spetsialisti kaalutletud otsust, kuid ei asenda inimese sisulist hinnangut ega lõplikku otsust. Mudeli väljundid peavad olema selgitatavad, kontrollitavad, auditeeritavad ja vaidlustatavad ning töövõtja peab kirjeldama, milline teave peab olema spetsialistile nähtav, et ta saaks mudeli soovitust sisuliselt hinnata, sellest põhjendatult kõrvale kalduda ja oma otsuse ajaefektiivselt dokumenteerida.
f) Riskitasemete, skooride, soovitusreeglite või muu mudelipõhise väljundi minimaalsed valideerimiskriteeriumid, sh kuidas hinnata mudeli täpsust, tundlikkust, spetsiifilisust, valepositiivsete ja valenegatiivsete juhtumite mõju, võimaliku kallutatuse või ebavõrdse mõju riski erineva riskiprofiiliga lastele ning mudeli töökindlust erinevate andmekvaliteedi ja andmelünkade olukorras.
5.3.2.3. Lapse süsteemi sisenemise ja süsteemist väljumise sisuline loogika
Töövõtja peab kirjeldama põhimõtted, mille alusel algab ja lõpeb lapse juhtumi aktiivne käsitlemine Mudila lahenduses ning millal lapsega seotud signaalid ei anna enam alust juhtumi prioriseerimiseks või aktiivses vaates kuvamiseks.
Kirjeldus peab käsitlema vähemalt:
· millistel juhtudel muutuvad riski- või kaitsesignaalid aktiivseks ehk mis käivitab juhtumi;
· millistel tingimustel muutub riski- või kaitsesignaal mitteaktiivseks, aegunuks või lahendatuks;
· millistel tingimustel võib juhtumi aktiivse jälgimise lõpetada;
· kuidas arvestatakse lapse olukorra paranemist, kaitsetegurite tugevnemist, teenuse või sekkumise tulemust ning uute riskisignaalide puudumist;
· kas/milline osa sisenemis- ja väljumisotsusest võib tugineda reeglitele ning milline osa peab jääma spetsialisti põhjendatud kaalutlusotsuseks;
· kas/kuidas peab sisenemis- ja väljumisotsus ja selle põhjendus olema dokumenteeritud;
5.3.2.4. Teenuste soovitusloogika
a) Töövõtja peab kaardistama lapse abivajadusega seotud peamised teenused või teenuste tüübid ning kirjeldama, millised teenused või sekkumised võivad olla seotud erinevate riskiprofiilide või signaalide kombinatsioonidega, sh:
nimetama olemasolevad teenused osutajate kaupa (teenus, kes osutab ja lühidalt sisu);
võimalusel nimetama süsteemsed või praktilised lüngad teenuste kättesaadavuses;
kirjeldama, millistel juhtudel esineb vajadus koheseks suunamiseks, täiendavaks hindamiseks, jälgimiseks või muu tüüpi sekkumiseks;
b) Töövõtja peab koostama teenuste soovitusloogika sisendi, mis seob vähemalt järgmised komponendid:
riskiprofiil või signaalide kombinatsioon;
riskitase ja vajaduse laad;
soovitatud teenuse või sekkumise tüüp;
vajaduse korral märkus teenuse kättesaadavuse või lünga kohta.
c) Töövõtja peab kirjeldama, kuidas teenuste soovitusloogika seostub triaažimudeliga ning millised on selle piirangud.
5.3.2.5. Näidisjuhtumid ja persoonad
a) Töövõtja peab koostama persoonad/näidisjuhtumid, mille abil demonstreeritakse valemi loogikat.
b) Näidisjuhtumeid peab olema vähemalt viis, mis katab sisuliselt erinevaid olukordi;
kõrge riskiga juhtum, kus kiire sekkumine on põhjendatud;
juhtum, kus kaitsetegurid muudavad soovitatud sekkumise tüüpi või prioriteetsust;
võimalik valepositiivne juhtum;
võimalik valenegatiivne juhtum;
juhtum, kus teenusevajadus on tuvastatav, kuid teenuse kättesaadavuses esineb lünk.
c) Iga näidisjuhtumi kohta peab töövõtja esitama vähemalt riskisignaalid, kaitsetegurid, riskitaseme või prioriteetsuse hinnangu, triaažiotsuse loogika ning asjakohase sekkumise või teenuse tüübi.
5.4. Mõju hindamise raamistik (indikaatorid ja hindamismudel)
5.4.1. Töövõtja peab töötama välja mõju hindamise indikaatorid, mis võimaldab hinnata Mudila lahenduse mõju ning seostama selle valemi/metoodikaga.
5.4.2. See peab sisaldama vähemalt järgmisi osi:
väljundnäitajad, mis kirjeldavad töö ja lahenduse otseseid väljundeid;
tulemusnäitajad, mis kirjeldavad muutusi protsessides või töökorralduses;
mõjunäitajad, mis kirjeldavad soovitud sisulisi muutusi;
5.4.3. Töövõtja peab kirjeldama vähemalt selliseid indikaatoreid, mis võimaldavad hinnata juhtumite menetlemise või käsitlemise kiirust, õigeaegse sekkumise osakaalu, teenustele suunamise toimimist, koostöö või koordineerimise paranemist ning kasutatavuse või sobivuse hinnangut juhul, kui neid on võimalik mõõta.
5.4.4. Töövõtja peab esitama hindamismudeli või -mudelite kirjelduse, sh:
mida mõõdetakse;
millal mõõdetakse;
milliste andmete alusel mõõdetakse;
millised on peamised tõlgenduspiirangud;
kuidas hinnata ka negatiivseid kõrvalmõjusid, sealhulgas üleliigse sekkumise või võrgusilma laiendamise riski, kui see on asjakohane.
5.4.5. Töövõtja peab kirjeldama, kuidas mõju hindamise raamistikku saaks kasutada metoodika osana.
6. Töökorraldus, koostöö ja vahetulemused
6.1. Töövõtja peab töö käigus tegema tellijaga regulaarset koostööd ja korraldama regulaarsed iganädalased töökohtumised või arutelud. Töökohtumiste sagedust, formaati ja täpset ajakava võib töö käigus muuta vastavalt vajadusele. Taotluses tuleb kirjeldada töö juhtimise ja suhtluskorralduse põhimõtted, sealhulgas milliste küsimuste osas on vaja tellija otsust või sisendit ning detailne ajakava, milles on määratud kõigi vahetulemuste esitamise tähtajad, nende sõltuvused ja kinnitamise kord. 
Tellija annab vahetulemusele tagasiside 14 kalendripäeva jooksul, kui pooled ei lepi kokku teisiti. Töövõtja peab arvestama iga vahetulemuse puhul vähemalt ühe parandusringiga ning esitama parandatud versiooni viie tööpäeva jooksul pärast koondatud tagasiside saamist, kui pooled ei lepi kokku teisiti.
Töövõtja peab määrama omalt poolt projektijuhi, kes vastutab tööplaani, ajakava, riskide, sõltuvuste, vahetulemite ja suhtluse korraldamise eest ning tagab, et töövõtja meeskonna otsused ja küsimused jõuavad tellijani kokkulepitud vormis ja ajal.
6.2. Töövõtja peab esitama vähemalt järgmised vahetulemused ning arvestama tellija põhjendatud märkustega enne lõplike lahenduste vormistamist:
esialgne riski- ja kaitsesignaalide raamistik;
esialgne triaažiloogika;
esialgne teenuste soovitusloogika sisend;
esialgne mõju hindamise raamistik;
 lõppraporti mustand.
Vahetulemused esitatakse kolme sisulise etapina. Iga etapi eest tasumine toimub pärast vastava vahetulemuse esitamist, tellija poolt läbi vaatamist ja vastuvõtmist. Kui tellija esitab vahetulemusele märkused, toimub väljamakse pärast parandatud versiooni vastuvõtmist.
	Etapp
	Vahetulemus
	Sisu
	Väljamakse

	I etapp
	Teaduslik ja metoodiline lähteraamistik
	Dokumendianalüüsi tulemused, esialgne riski- ja kaitsesignaalide raamistik ning andmevajaduse ja andmeallikate esmane kaardistus.
	30%

	II etapp
	Valemi ja rakendusloogika kavand
	Esialgne triaažiloogika, teenuste soovitusloogika sisend, lapse süsteemi sisenemise ja väljumise loogika ning mõju hindamise raamistiku kavand.
	40%

	III etapp
	Lõplik metoodika ja üleantavad tulemused
	Lõplik valem/metoodika koos otsustusreeglite, sünteetiliste või avaandmete põhjal tehtud katsetamise ja selle tulemuste kirjelduse, näidisjuhtumite, mõjuanalüüsi, kokkuvõtte ja lõppraportiga.
	30%



6.3. Töövõtja peab moodustama töö läbiviimise toetamiseks juhtrühma, kuhu kuuluvad tellija soovitusel asjakohaste ministeeriumide esindajad, tellija esindaja ja valdkondlikud eksperdid. Juhtrühma ülesanne on toetada töö sisulist suunamist.
Juhtimisloogika. Mudila projekti juhtimine toimub kolmel omavahel seotud tasandil. Sisulise töö teeb iga hanke töövõtja oma hankemeeskonnas. Hangete igapäevast koostööd koordineerib operatiivne juhtrühm ning projekti üldsuuna ja olulisemad otsused kinnitab (JDM-i poolt juhitav) strateegiline juhtrühm: 
	Strateegiline juhtrühm
hoiab tervikvaadet, kinnitab põhisuunad ja lahendab olulisemad otsustuskohad

	↓
Operatiivne juhtrühm
JDM-i projektijuht ja üks esindaja igast kolmest hankemeeskonnast; koordineerib sõltuvusi ja ühiseid otsustuskohti
↓

	TA hanke juhtrühm
valem, riski- ja kaitsesignaalid, triaaž ning teenuste soovitusloogika
	Ärianalüüsi ja MVP hanke juhtrühm
kasutajavajadused, tööprotsessid, andmeühendused ja MVP
	Õigus- ja andmekaitseanalüüsi juhtrühm
õiguslik teostatavus, andmekaitse ja vajalikud muudatusettepanekud



Rollid. Iga töövõtja vastutab oma hanke töö ja tulemuste eest. Hanke juhtrühm nõustab töövõtjat, aitab sisendeid koondada ja valideerib vahetulemusi, kuid ei tee töövõtja eest sisulist tööd. Operatiivne juhtrühm suhtleb regulaarselt, et kolme hanke väljundid oleksid omavahel kooskõlas; lahendamata või strateegilised küsimused suunatakse JDM-i juhitavale juhtrühmale.
Juhtimismudel tagab, et ärianalüüs, riskihinnangu mudel, triaažiloogika, andmekaitsemeetmed ja õiguslik analüüs ning seadusmuudatuste ettepanekud kujunevad kooskõlas. Operatiivsed küsimused lahendatakse juhtrühmade regulaarsetel ühiskoosolekutel ja/või osapooltele sobivas e-keskkonnas.
Strateegiline juhtrühm hoiab partnerasutusi kursis projekti arengutega ning annab sisendit  strateegiliste otsustuskohtade lahendamiseks. Juhtrühma ülesanne on hoida tervikvaadet Mudila projekti eesmärgile ja kinnitada töö peamised suunad. Täna on sinna kaasatud lisaks JDM-i Mudila projektitiimile Riigiprokuratuuri, Politsei- ja Piirivalveameti, Haridus ja Teadusministeeriumi, Sotsiaalkindlustusameti, Andmekaitse Inspektsiooni, Eesti Linnade ja Valdade Liidu, Majandus ja Kommunikatsiooniministeeriumi, Sotsiaalministeeriumi ja Vanglateenistuse esindajad.
Operatiivses juhtrühmas lahendatakse mitut hanget puudutavad küsimused. Juhtrühma kuuluvad eelkõige JDM-i ja kolme hankemeeskonna esindajad, aga vastavalt vajadusele ka tulevase tehnilise lahenduse omaniku või haldaja esindaja, valdkonna sisueksperdid, andmekaitse, õigusvaldkonna, andmeomanike või partnerasutuste esindajad. 
Temaatiliste juhtrühmade ülesanne on tagada tellija ja töövõtja vaheline regulaarne koostöö, kaasata vajadusel valdkondlikke eksperte, kooskõlastada töö käigus tekkivaid küsimusi, anda sisendit tööde sisuliseks suunamiseks ning hinnata vahe- ja lõpptulemuste vastavust tehnilisele kirjeldusele. Temaatilised juhtrühmad valmistavad ette otsustamist vajavad küsimused operatiivsele juhtrühmale ning tagavad, et töövõtjal ja tellijal on kogu projekti vältel üheselt mõistetavad tööde prioriteedid, sisendid, sõltuvused ja ootused.
Hankemeeskondade omavaheline koostöö. Hankemeeskonnad peavad töötama koordineeritult ning jagama üksteisega tööks vajalikke sisendeid, vahetulemusi, piiranguid ja otsustuskohti. 
7. Töö tulemused ja vorminõuded
7.1. Töövõtja peab esitama neli omavahel seotud tulemit:
1) Dokumendianalüüs (maksimaalselt 10 lehekülge + viited), mis annab valemi/metoodika väljatöötamiseks teadusliku aluse ning ülevaate rahvusvahelistest metoodikatest ja nende Eestisse ülekantavusest;
2) Rakendatav valem/metoodika ja selle arenduseks vajalik struktureeritud kirjeldus (ligikaudu 20 lehekülge), mis tugineb dokumendianalüüsile ning seob lapse riski- ja kaitsesignaalid, nende kaalud ja koosmõju, triaaži, sobivate teenuste või sekkumiste soovitused ning mõjuindikaatorid. Tulemus peab olema esitatud sellise detailsusega, et seda saab kasutada ärianalüüsi ja MVP loomise sisendina; Metoodika/valem peab hõlmama punktides 5.1–5.4 nõutut ning olema esitatud piisava detailsusega, et valemi loogika, andmevajadus, otsustusreeglid ja piirangud oleksid üheselt arusaadavad ja edasi arendatavad.
3) Mudila mõjuanalüüs (ligikaudu 5 lehekülge), mis hindab kavandatud valemi ja Mudila rakendamise võimalikku kasu ning kahju käsitleb mõju lapsele, tema vanematele ja ühiskonnale, võimalikke riske ning vajalikke piiranguid ja kaitsemeetmeid.
4) Kokkuvõte (kuni 2 lehekülge), mis annab tervikülevaate dokumendianalüüsi peamistest järeldustest, valemi/metoodika toimimisest ja rakendamisest ning mõjuanalüüsi olulisematest järeldustest, riskidest ja kaitsemeetmetest.
8. Vastuvõtmise tingimused ja kvaliteedinõuded
8.1. Töö loetakse vastuvõetuks, kui kõik käesolevas tehnilises kirjelduses nõutud tulemused on esitatud ja need on sisuliselt põhjendatud.
8.2. Vähemalt järgmised tingimused peavad olema täidetud:
dokumendianalüüs on esitatud punktis 7.1 nimetatud mahus, tugineb asjakohasele teaduskirjandusele ja rahvusvahelistele metoodikatele ning toob selgelt välja peamised järeldused, Eestisse ülekantavad lähenemised ja teadmislüngad;
valemi jaoks vajalikud andmed ja võimalikud andmeallikad on kaardistatud ning iga allika puhul on kirjeldatud vähemalt vajalikud andmekategooriad, andmete ajalisus, roll või kaal signaali kujunemisel, eeldatavad kvaliteediriskid ja võimalikud andmelüngad;
valem/metoodika on esitatud punktis 7.1 nimetatud mahus ning riski- ja kaitsesignaalid on teaduslikult põhjendatud ja operatsionaliseeritud, sisaldades vähemalt tuvastamisreeglit, ajamõõdet, kaalu, seost teiste signaalide ja kaitseteguritega ning tõlgendusriske;
valem/metoodika kirjeldab kontrollitavalt signaalide koosmõju, riskitasemeid, triaaži ja kiireloomulisust, spetsialisti kaalutlusruumi ning lapse süsteemi sisenemise ja süsteemist väljumise tingimusi;
teenuste soovitusloogika seob riskiprofiili või signaalide kombinatsiooni, riskitaseme ja vajaduse laadi sobiva teenuse või sekkumise, selle osutaja ning prioriteedi või reageerimisajaga, tuues vajaduse korral välja ka teenuse kättesaadavuse lünga;
mõju hindamise valemiosa sisaldab selgeid väljund-, tulemus- ja mõjunäitajaid ning kirjeldab, mida, millal ja milliste andmete alusel mõõdetakse, kuidas tulemusi tõlgendatakse ning kuidas hinnatakse soovimatuid kõrvalmõjusid;
valemit on katsetatud sünteetiliste või avaandmete peal ja katsetamise tulemuste põhjal vajaduse korral täiendatud; kirjeldatud on ka hilisemaks valideerimiseks vajalikud kriteeriumid, sealhulgas täpsus, tundlikkus, spetsiifilisus, valepositiivsed ja valenegatiivsed tulemused, võimalik kallutatus ning töökindlus andmekvaliteedi ja andmelünkade korral;
esitatud on vähemalt viis näidisjuhtumit, mis demonstreerivad valemi, triaaži ja teenuste soovitusloogika toimimist, sealhulgas kõrge riskiga, kaitseteguritega, võimaliku valepositiivse ja valenegatiivse tulemusega ning teenuselüngaga juhtum;
Mudila mõjuanalüüs on esitatud punktis 7.1 nimetatud mahus ning käsitleb kasu ja kahju lapse, tema vanemate ja ühiskonna vaatest, sealhulgas stigmatiseerimise, valepositiivsete tulemuste, liigse sekkumise, privaatsusriive ja isikuvabaduste piiramise riske ning vajalikke piiranguid ja kaitsemeetmeid;
esitatud on punktis 7.1 nimetatud mahus lihtsas keeles kokkuvõte, mis annab tervikülevaate dokumendianalüüsi põhijäreldustest, valemi/metoodika toimimisest ja rakendamisest ning mõjuanalüüsi peamistest järeldustest, riskidest ja kaitsemeetmetest;
valemi loogika, andmevajadus, otsustusreeglid, eeldused, piirangud ja kasutusriskid on üheselt arusaadavad ning tulemused on esitatud tabelite, skeemide, otsustusreeglite ja muu struktureeritud sisendina, mida saab kasutada ärianalüüsis ja MVP loomisel ilma, et töövõtjalt nõutaks tehnilise liidestuse või andmebaasistruktuuri projekteerimist.
8.3. Tellijal on õigus nõuda töövõtjalt parandusi või täiendusi, kui esitatud tulemused ei vasta käesolevas tehnilises kirjelduses sätestatud nõuetele.
8.4. Töövõtja peab parandused või täiendused esitama tellijaga kokkulepitud tähtajaks.
9. Kokkuvõte ja lõppsätted
9.1. Kõik töö käigus loodud materjalid, raportid, mudelid, tabelid, skeemid, kirjeldused ja muud tulemused kuuluvad tellijale, kui lepingus ei ole kokku lepitud teisiti.
9.2. Töövõtja vastutab selle eest, et tulemused oleksid professionaalselt koostatud, sisuliselt põhjendatud ning kooskõlas käesolevas tehnilises kirjelduses sätestatud nõuetega.
9.3. Tellijal on õigus kasutada töö tulemusi projekti edasiarendamisel, tehnilise lahenduse loomisel, pilootfaasi ettevalmistamisel ning muudes avaliku sektori arendus- ja analüüsiprotsessides ulatuses, mis vastab töö eesmärgile.
9.4. Töö loetakse lõppenuks pärast seda, kui kõik nõutud tulemused on esitatud, tellija on need vastu võtnud ning töövõtja on kõrvaldanud võimalikud puudused tellijaga kokkulepitud korras.
9.5 Töö teostamise eeldatav kestus on kuus kuud alates lepingu sõlmimisest.
9.6. Töövõtja projektijuht peab kuni kolme kuu jooksul pärast töö üleandmist osalema tellija põhjendatud vajaduse korral juhtrühma töös ning tegema üleantud töö tulemustesse vajalikud täiendused ja parandused.
9.7. Kui hanke või lepingu täitmise käigus täpsustatakse töö mahtu, töökorraldust või vahetulemite formaati, ei tohi sellised täpsustused vähendada käesolevas tehnilises kirjelduses sätestatud minimaalsete tulemuste ulatust ega kvaliteedinõudeid.
